"दारू के संग भूख समेत कतको जिनिस ला बिसोरे असान होथे," सिंगदुई गांव के बासिंदा रबिन्द्रो भुईया कहिथें.
वो ह करीबन 50 बछर के सबर आदिवासी आंय (पश्चिम बंगाल मं सावर के रूप मं सूचीबद्ध). मुंडा आदिवासी समाज के, सबर भारत के उदती इलाका मं रहिथें अऊ साओड़ा, सोरा, शबर अऊ सूरि के नांव ले घलो जाने जाथें. लोधा सबर बुड़ती मेदिनीपुर (अविभाजित) मं ख़ास करके हवंय, अऊ बनेच अकन खाड़िया सबर के अबादी पुरुलिया, बांकुड़ा अऊ बुड़ती मेदिनीपुर (अविभाजित) मं रहिथें.
18 वीं सदी के बाद ले लेके 1952 तक अंगरेज मन ये समाज ला गैर- अधिसूचित कर के 'अपराध करेइय्या आदिवासी' के ठप्पा लगा दे रहिन. परम्परागत रूप ले शिकारी होय के सेती, वो मन फल-फूल, पाना अऊ कांदा संकेले अऊ जंगल मं जानवर के शिकार करे मं घलो माहिर होवत रहिन. अजादी के बाद, कुछु लोगन मन ला खेती करे बर जमीन दे गीस, फेर वो मं जियादा भर्री-भांठा जमीन रहिस, येकरे सेती वो मन ला बहिर जा के रोजी मजूरी करे ला परिस. अधिसूचना रद्द होय के बाद घलो वो मन के कलंक मिटे नई ये. वो मन ला अभू घलो इहाँ के पुलिस अऊ जंगल विभाग के रहमोकरम मं रहे ला परथे, जऊन मन वो मन के आन्दोलन ऊपर रोक लगा देथें.
कमई के कुछेक जरिया के संग बुड़ती मेदिनीपुर अऊ झाड़ग्राम जिला के सबर समाज मं भूख सफ्फा-सफ्फा दिखथे. भुइया जइसने कतको लोगन मन दारू पीके अपन भूख ला मिटाथें धन, "हमन दिन मं तीन बखत पानताभात (बोरे) खाथन. हमन इहीच मं जींयत हवन," बंकिम मल्लिक कहिथें. तपोबन गांव के 55 बछर के बासिंदा मल्लिक सार्वजनिक वितरण प्रणाली (पीडीएस) के बात करत हवंय. जेन मं परिवार के हरेक लोगन ला हरेक महिना पांच किलो चऊर दे जाथे. "नून धन तेल त बड़े चीज आय." वो ह अपन छितका कुरिया के आगू बइठे पानताभात खावत हवय.
सबर बछर भर अपन थोकन रासन ला जुटाय सेती जंगल के जिनिस ऊपर आसरित रहिथें. घाम के महिना बखत - बइसाख, जेठ अऊ ओकर बाद असाढ़, ये समाज ह जंगल के फल-फूल अऊ कंदमूल संकेलत रहिथें अऊ लइका मन चिरई-चिरगुन, सांप. गोसाप्स (गोह), मेचका अऊ घोंघा मारत रहिथें. संगे संग खेत के मेचका, बड़े घोंघा, नान-नान मछरी अऊ केंकरा धरत रहिथें.
बाद मं सावन, भादों अऊ कुंवार मं, ये मन नदिया मं मछरी धरथें; कातिक, अग्घन अऊ पूस महिना मं, ये समाज ह खेत मं मुसुवा धरे के बाद ओकर बिल मं रखे धान ला हेरथें. माघ के जड़कल्ला अऊ ओकर बाद फागुन अऊ चइत बखत, छोटे-मोटे जानवर के खेदा (शिकार) करथें अऊ जंगली फल मूल अऊ चाक (मंदरस गुड़ा) खोजत रहिथें.
फेर दीगर आदिवासी समाज मन के जइसने, वो मन ला जंगल मं जाय मुस्किल होवत हवय काबर वो मन के कहना हवय के जंगली जानवर मन उतइल ढंग ले चारा खोजत रहिथें अऊ येकरे सेती जब वो मन जंगल मं जाथें त वो मन ला अपन जिनगी गंवाय के डर लगे रहिथे.
"हमन संझा होय के बाद गाँव ले बहिर नई निकरन, भलेच कऊनो बीमार पर जाय. कुछेक हाथी गोहड़ी जमे हवंय. अइसने लगथे के ओकर मन करा इहां (बसे सेती) रहे के अधार कार्ड हवय," 52 बछर के जोगा मल्लिक मजाक करत कहिथें.
सुक्रा नायक तपोबन गांव के एक झिन सबर आंय अऊ ओकर उमर 60 बछर के करीबन हवय. ओकर कहना आय के हाथी के ठीहा बना लेय ले इहाँ के हालत ला डेर्राय कस बन गे हवय. हाथी हरेक जगा मं हबर जाथें अऊ वो हमला करे मं उतारू घलो हो जाथें. वो मन न सिरिफ लोगन मन के ऊपर हमला करत हवंय, धान के खेत, केरा के रुख अऊ हमर घर मन ला घलो बरबाद करत हवंय.
बेनाशुली अऊ तपोबन जइसने गाँव मन मं काजल जनकल्याण समिति (केजेकेएस) के कुछेक निजी प्रायमरी स्कूल हवंय, जऊन ह समाज के जीबन स्तर ला उठाय सेती काम करेइय्या एक ठन गैर सरकारी संगठन आंय. साच्छरता 40 फीसदी हवय, जेन ह राज के देश के अऊसत ले बनेच कम हवय; साल 2020 के ये रपट मं कहे गे हवय के ये इलाका मं करीबन एक तिहाई जवान आदिवासी लइका मन (मिडिल अऊ हायर सेकेंडरी) के नांव स्कूल मं लिखाय नई ये. ये मं ये घलो कहे गे हवय के पढ़ेइय्या लइका मं जात ला लेके होय अतियाचार, स्कूल के दूरिहा, पढ़ई के खरचा नई उठाय सके सेती, अऊ रोजगार नई मिले जइसने कारन ले स्कूल छोड़ देथें.
जइसने के इलाज मिले के बात आय, पल्लवी सेनगुप्त कहिथें, "ओकर मन बर एक्स रा कराय मुस्किल आय काबर के तीर-तखार मं कऊनो सरकारी अस्पताल नई ये. येकरे सेती, वो मन बइद-गुनिया {पारंपरिक इलाज करेइय्या) ऊपर भरोसा करथें." सेनगुप्त ह जर्मन डॉक्टर मन के संग काम करत हवंय, जेन ह एक ठन धर्मार्थ संगठन आय अऊ ये इलाका के आदिवासी मन के इलाज करथें. ये इलाका मं सांप काटे ह घलो आम बात आय अऊ इलाज के सुविधा नई होय सेती येकर इलाज बइद-गुनियाच मन करथें.
पश्चिम बंगाल मं 40,000 ले जियादा के आंकड़ा (भारत मं अनुसूचित जनजाति के सांख्यिकीय प्रोफ़ाइल , 2013) के बाद घलो, सबर लोगन मन भूख के कगार मं जिंयत हवंय.
साल 2004 मं, मेदिनीपुर जिला जेन ह अब झाड़ग्राम जिला हवय, के साबर गाँव मं पांच झिन लोगन मन कतको महिना भूख ले रहे के बाद मर गीन, जऊन ला लेके देश भर मं हंगामा मच गे रहिस. बीस बछर बाद घलो कुछु बदले नई ये; उहाँ भूखमरी परे हवय, सिच्छा अऊ इलाज के सुविधा नई ये. गाँव घन जंगल मं बसे होय सेती मइनखे-जानवर मं अक्सर आमना-सामना होवत रहिथे.
